Kakawin Arjunawiwāha/Pupuh 28
Pupuh 28 - Rucirā 

1. 
a. huwus pĕjah sang asuranātha ring raṇa 
b. linūd ing agniśara sabhṛtya wāhana 
c. kadi pwa Kālayawana dhūli sakṣaṇa
d. śināpa de nira Mucukuṇḍatāpasa

2.
a. rĕrĕb kuwung-kuwung awilĕt ring ambara 
b. anīlanīlajalada manghĕmū hudan 
c. rawiprabhā kalanganirânisih katon 
c. wiśeṣacihna sang adhikāra yan pĕjah

3. 
a. ikang surâpsara mati len hanâsakit 
b. sinanggrahêng amṛta tĕkap surâdhipa 
c. yathārtha nā sang amṛta tan tulus pĕjah 
d. muwah sulakṣaṇa saha bhṛtya wāhana

4. 
a. mulih ta sang surapati tan wĕnang kinas 
b. ikang sukhâsama-sama söngnya ring mukha 
c. mulih mangarwani ratha sang Dhanañjaya 
d. jĕnĕk mucap krama ni tĕkapnirâlaga

5. 
a. marĕk tikang surabalasanggha ring ratha 
b. mawĕtwa-wĕtwan ulah ujar kasewakan 
c. paḍômucap kramani lĕkasnikang laga 
d. balik tikā sang aguṇakāya tan jĕwah

6. 
a. byatīta sang muliha sĕḍĕng hanêng hawan 
b. aneka tang jayaphala rājabhūṣaṇa 
c. wiśeṣawāhana hana ratnakanyakā 
d. sapanghaḍâpan ulih ing angdhwajāhṛta

7. 
a. kunĕng pwa sang mabuhaya yêki warṇanĕn 
b. ikang sĕnĕng kadi hiliran paḍânghaḍā 
c. anekawṛtta paḍa rinĕngwa-rĕngwakĕn 
d. swabhāwa nāgata pinarabyakĕn hañang

8. 
a. hanângarang matĕlasanângalang hulĕs 
b. mangö hanan lĕsu pangisinya tan padon 
c. wuwusnya sanggraha katĕkan panasbharan 
d. lĕhĕng ta kanya pabuhayangku ring natar

9. 
a. hanêki parcaya riy asihnikang sĕnĕng 
b. tumohi göngni kahulananya ring priya 
c. wungan-bawahni wuwusikā mĕngĕn-mĕngĕn 
d. wĕnang karī bañu hañang anglĕbur tasik

10. 
a. hanêki göng lara lĕwih ing putĕk hati
b. pilih titir pinaśapathâkĕn ing tilam
c. rare turung wruh i purih ing karāsikan
d. wĕnang lĕñok ng wwang i sĕḍĕng ing pasanggaman

11. 
a. hanâkire wulat amanis panungsunga 
b. ikang wuyung saputana raśmi ning guyu 
c. harĕp tuminghalana jalunya pet siwi 
d. malah priyambada ika lingnya mangkana

12. 
a. dudū tikang mahayu wĕḍaknya gopita 
b. mungup katon ri hati luput sakêng tapih 
c. lĕkas mahâpi lara sinanggrahêng ulĕs 
d. pinet ikāng ubhayahitân kapanggiha

13. 
a. tangeh kawarṇan i laraning surângganā 
b. wiyoga ning wahu pinarabyakĕn hañang 
c. ḍatĕng ta sang surapati kapwa ghūrṇita 
d. tĕkapnikang tabĕ-tabĕhan tĕkêng langit

Arjunawiwāha
Kakawin Arjunawiwāha